รัฐบาลจัดกิจกรรมเฉลิมพระเกียรติ เนื่องในโอกาสวันเฉลิมพระชนมพรรษาสมเด็จพระนางเจ้าฯ  พระบรมราชินี ประจำปีพุทธศักราช 2562 พร้อมกันทั่วประเทศ
รัฐบาลจัดกิจกรรมเฉลิมพระเกียรติ เนื่องในโอกาสวันเฉลิมพระชนมพรรษาสมเด็จพระนางเจ้าฯ  พระบรมราชินี ประจำปีพุทธศักราช 2562 พร้อมกันทั่วประเทศ  เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี ประจำปีพุทธศักราช 2562 รัฐบาลได้จัดกิจกรรมเฉลิมพระเกียรติ พร้อมกันทั่วประเทศ โดยส่วนกลางจัดที่มณฑลพิธีท้องสนามหลวง ส่วนภูมิภาคจัดที่ศาลากลางจังหวัด หรือ สถานที่ตามที่จังหวัดพิจารณาเห็นเหมาะสมรวมถึงในต่างประเทศ เริ่มจากเวลา 07.30 น. มีพิธีทำบุญตักบาตรข้าวสารอาหารแห้ง พระสงฆ์และสามเณร จำนวน 410 รูป บริเวณท้องสนามหลวง และพระสงฆ์ 41 รูป ในส่วนภูมิภาค และระหว่างเวลา 09.00 - 14.00 น. หน่วยงานต่างๆ ยังจัดเต้นท์บริเวณท้องสนามหลวงเปิดให้บริการประชาชน เช่น รับปรึกษาเรื่องข้อกฎหมาย การสาธิต การกู้ชีพเบื้องต้น บริการทำบัตรประชาชน รับปรึกษา เรื่องราวร้องทุกข์ของประชาชน ให้บริการซ่อมเครื่องใช้ไฟฟ้าในครัวเรือน และในเวลา 09.00 น. ยังมีกิจกรรม “จิตอาสาพัฒนา คู คลอง” เพื่อถวายพระราชกุศลพร้อมกันทั่วประเทศ โดยส่วนกลางนายกรัฐมนตรี พร้อมคณะรัฐมนตรี หน่วยงานภาครัฐและเอกชนดำเนิน Kick off “โครงการรักษ์คลองคูเดิมเฉลิมพระเกียรติ ณ คลองคูเดิม ด้านหลังศาลาว่าการกระทรวงกลาโหม และลงเรือร่วมสำรวจเส้นทางเพื่อฟื้นฟูและพัฒนาคลองคูเดิม ซึ่งเป็นโครงการตามแนวพระราโชบายที่ส่งเสริมพัฒนาสิ่งแวดล้อมและคุณภาพชีวิตที่ดีของประชาชนอย่างยั่งยืน ซึ่งเริ่มปฏิบัติการจริงในช่วงวันเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม และเสร็จสิ้นโครงการในวันที่ 3 มิถุนายน 2564 สำหรับช่วงค่ำเวลา 19.00 น. กำหนดจัดพิธีถวายเครื่องราชสักการะและจุดเทียนถวายพระพรชัยมงคล ณ ท้องสนามหลวง โดยมีนายกรัฐมนตรีเป็นประธาน ขณะที่ส่วนภูมิภาคจัด ณ ศาลากลางจังหวัด โดยมีผู้ว่าราชการจังหวัดเป็นประธานในพิธี ส่วนในต่างประเทศจัดพิธีตามความเหมาะสม พร้อมเชิญชวนทุกภาคส่วน ตลอดจนประชาชน ร่วมประดับธงชาติคู่กับธงพระนามาภิไธย ส.ท. พระฉายาลักษณ์ และประดับผ้าระบายสีม่วง ร่วมกับผ้าระบายสีเหลือง ตามสถานที่และอาคารบ้านเรือนจนถึงวันที่ 10 มิถุนายนนี้